b"\n_START_ARTICLE_\nArmadura de plaques d'acer\n_START_PARAGRAPH_\nUna armadura de plaques, tamb\xc3\xa9 dita armadura completa, arn\xc3\xa8s o armadura blanca \xc3\xa9s una armadura completa, que va comen\xc3\xa7ar a utilitzar-se en la Baixa Edat Mitjana davant els aven\xc3\xa7os en mat\xc3\xa8ria de projectils. L'armadura de plaques estava constru\xc3\xafda de diverses peces d'acer o ferro lligades amb corretges i reblons, i de vegades s'usava en totalitat amb una cota de malles, col\xc2\xb7locant-s'hi damunt.\n_START_SECTION_\n\xc3\x9as\n_START_PARAGRAPH_\nSi b\xc3\xa9 l'armadura de plaques \xc3\xa9s d'aparici\xc3\xb3 usual en els films \xc3\xa8pics medievals, i \xc3\xa9s gaireb\xc3\xa9 la imatge de la vestimenta del cavaller medieval, t\xc3\xa9 una aparici\xc3\xb3 relativament tardana, car sols a la fi de la Baixa Edat Mitjana i primeria del Renaixement va comen\xc3\xa7ar a popularitzar-se entre la noblesa, essent abans utilitzada sobretot la loriga o cota de malles. _NEWLINE_Aquesta pe\xc3\xa7a, que consta de variades peces m\xc3\xb2bils, si b\xc3\xa9 resulta molt pesada, no restringeix gaire el moviment, puix que el pes est\xc3\xa0 molt b\xc3\xa9 repartit en tot el cos, i la quantitat de peces m\xc3\xb2bils i articulacions permetia una gran quantitat de moviments._NEWLINE_L'arn\xc3\xa8s complet es podia portar per damunt d'una cota de malles o b\xc3\xa9 d'unes gamberes, per a protecci\xc3\xb3 addicional, i com que era r\xc3\xadgida protegia m\xc3\xa9s b\xc3\xa9 que les armadures flexibles contra els cops contundents, per tal com l'energia cin\xc3\xa8tica del cop es repartia per tota la placa, en lloc de concentrar-se en un punt._NEWLINE_Aix\xc3\xad mateix, la forma blegada de les peces ajudava a desviar els cops, podent fer-hi retrucar fletxes, viratons de ballesta o fins i tot bales d'arcab\xc3\xbas. De fet, es va popularitzar com una armadura antibales abans del perfeccionament d'aquests projectils._NEWLINE_El seu \xc3\xbas estava especialment restringit pels seus costos, puix que havien de fer-se a mida, i amb la quantitat de peces que calia demanava molt temps i esfor\xc3\xa7 de confeccionar-les. Tan sols els cavallers i senyors feudals tenien prou diners per a ontenir una armadura de plaques completa."